
Témavezetői ajánlás

Alulírott Tamás Ábel a legteljesebb meggyőződéssel javaslom hallgatóm, Magyary Anna felterjesztését a Pro Scientia Aranyérem kitüntetésre. Magyary Annát első éves korától ismerem, és a legtehetségesebb hallgatóink között tartom számon. Már az ókori irodalomtörténeti előadáson kitűnt a messze az egyetemi tananyagon túlmutató érdeklődésével és ismereteivel. Ezt követően az általam tartott, Antik témák a kortárs költészetben c. szemináriumon nyűgözte le a kurzus egész hallgatóságát egy olyan referátummal, amely egy kortárs költő – Gerevich András – költészetének antik kontextusait úgy volt képes bemutatni, hogy közben figyelemmel volt a kortárs líra erővonalaira, a költő által megteremtett lírai világ törvényszerűségeire, illetve az itt megidézett „antikvitás” mibenlétére.

Antik és kortárs – vagy legalábbis modern – irodalom: ez a kettősség jellemzi azt a munkát is, amelynek Magyary Anna közvetlenül e szemináriumot követően nekilátott, és amelyhez témavezetői segítséget – tutori pályázat keretében, TDK, majd OTDK pályaműve, ill. szakdolgozata megírásához – rögtön tőlem kért. Nádas Péter Emlékiratok könyve c. nagyszabású regényének Egy antik faliképre c. fejezetéről van szó, amelyhez, tekintettel a szöveg komplexitására és az eddigi interpretációk viszonylagos sokaságára, BA hallgatóként hozzászólni nem kis merészségre és ambícióra vall. A téma nehézségére – anélkül, hogy lebeszéltem volna – rögtön figyelmeztettem is, de ez nem tántorította el, ellenben vette a fáradságot, hogy a lehető legalaposabban feltárja a fejezet helyét a regényen belül, másrészt – esztétikai és irodalomelméleti tájékozottságát is mozgósítva – megkeresse azokat az elméleti diskurzusokat (az ekphrasis elméletei, kép-hermeneutika, médiaelmélet, fenomenológia), amelyek segítenek abban, hogy a Nádas által megteremtett, kivételes hatást keltő szövegvilág elemzése egyáltalán lehetővé váljék. A szöveg, illetve egyes részleteinek szoros olvasatát ez előtt a háttér előtt végezte el, lenyűgöző eredménnyel. Meggyőződésem, és az OTDK dolgozatára érkezett, messzemenően elismerő bírálatok megerősítenek ebben, hogy a dolgozatban követett komplex értelmezői stratégia rendkívüli sikerrel járt, és az írás – amely méltán jutott I. helyezéshez, és amely messze túl van azon a szinten, amit BA szinten el szokás várni az egyetemi hallgatóktól – publikálását követően a Nádas-szöveg recepciótörténetében fontos szerepet fog játszani a későbbiekben is. A kiérlelt értekező stílusban megírt tanulmány – nem csak hazai mércével mérve – korszerű irodalomtudományi szakmunka, amely minden elismerést megérdemel.

Magyary Anna tehetségéhez, képességeihez, nyelvismeretéhez, irodalmi tájékozottságához, irodalomtudományi felkészültségéhez, elmélyült és kreatív kutatói attitűdjéhez a legkisebb kétség sem fér. Generációja egyik legkiemelkedőbb, legfelkészültebb, legambiciózusabb képviselője. Pro Scientia Aranyéremmel való kitüntetése egy kiemelkedő, a szó legnemesebb értelmében vett tudományos teljesítmény méltó elismerése.

A kitüntetés odaítélését a leghatározottabban, teljes meggyőződéssel támogatom.

